**Адасқан ғашықтар**

Қабырғадан қарт айна маған сұқтана қарап тұр. Мен оның жүзінен жоқ іздеп аласұрамын: Мына көздердің жарқылы қайда кеткен? Суы тартылған құдықтай құп-құрғақ. Тым-тырыс. Бір кездердегідей от ұшқындамайды. Шетсіз-шексіз бола тұра шатттық неге сараң? Бақыт неліктен тайғанақ? Сұрақтар, сұрақтар, сұрақтар, сұрақтар, сұрақтар...Көңілім құлазып тұр. Оны сергітер дүниені іздеп, терезедан сыртқа қарадым: Іңір төніп келеді жатыр. Аяз қысқан жұрттың жандары көздеріне көрініп, асыға басып барады екен. Қиналған адамдарды көргенде, жалғыз еместігімді түсініп, жаным жайланғандай болды. Өзімнің жаным ауырғанда, басқаның жаны масайрағанына ішкі дүнием төзе алмайтын сияқты. Өйткені, өзім де басқаның бақытсыздығын көре тұра бақытты бола алмаймын. Қайғырған жан көрсем қосыла қайғыратын эмпаттығымды іштей өзгелерге таңып қойғым келеді. Бақытсыздың қасында бақытты болуға қақым жоқ деп, өзіме қойған талабымды да өзгелерге өткізгім келеді. Ақырында, өзімді көргім келгенімен, өзгелердің бойынан өзімді таба алмай азаптанамын. Өзгелерден өз жанымның жұрнағын іздеп таппаған сайын жабырқап, жалғызсыраймын. Дірілдеп, шапши бастаған телефон экранынан бұйра шашты жігіт көрінді. Бұл қоңырау жетімсіреген жаныма ес болатындай...

-Тыңдап тұрмын.

-Сәлем бердік!

-Үнсіз жымидым.

-Жымиғаның әдемі!

-Қалың қалай?-дедім езуім барынша созыла.

-Керемет!

-Тағы да жымидым.

-Сен-жымиғанда бет-жүзің дөңгеленіп толған айдан аумай қаласың.

- Ай-мінсіз әйелдің символы емес-пе?

-Сен- мінсіздіктің өзісің.

-Ал, мен сені ойласам айналам ақ түске оранады. Көңілім-жаңа-жыл кешінде атылған аққайнардай тасиды!-деп, шарап ішіп алғандай еркін ақтарылдым.

-Тілдескен сәттерімізде тайғанақ қуанышты тұтқындап әкеп беретінің үшін өзіңе өлгенше қарыздармын!-деді де әндете жөнелді:

-Ты неси меня река,

За крутые берега.

Где поля мои поля.

Где леса мои леса.

Ты неси меня река.

Да в родные меня места.

Где живет моя краса

Голубые у нее глаза

Как ночка темная.

Как речка быстрая

Как одинокая луна,

На небе ждет меня она.

Көңілдерде сүйкімді мұң кілкіді.

-Сенің неліктен жымиятыныңды білемін-деді ол.

-Неліктен?

-Сөзден гөрі ым-ишараның шыншыл екенін білгендіктен.

-Мен тағы да жымидым.

-Сенің жүзіңді жадырата алатыныма қуанамын.

-Ал, менің сені күлдіре алмайтыным өкінішті-деп, аса сенімсіз айта салдым. Әйтеуір бірдеңе деу керек болған соң ғана.

-Олай деме! Сен мені, тіпті, әндеткізе аласың!

Ол тағы да әндете жөнелді:

-Алаулап күн батса қырды асып.

Кетуші ек, қалқатай сырласып.

Ұмытсам сол күнді, сол күнді кеш мені.

Есте ғой, дариға, жайлаукөл кештері.

Ай туып жұлдыздар жанғанда,

Қол созып көктемгі арманға.

Жүрген кез жүректен, жүректен өшпеді.

Жақсы еді,дариға, Жайлаукөл кештері!

-Бұл әнді атам домбырамен шырқайтын-дедім.

-Атаңнын әнін өз құлағыңмен естіп пе ең?

-Жоқ. Анам айтқан.

- Ол езу тартты.

-Қашан келесің?-деп алып, жүрегім тарсылдап кетті. Жақсы көңіл-күйден желпініп тұрған шағымда тілімнен оқтай ұшып шыққан үміт-қалауымнан қысылып, сыққан жемістей бүрісе қалдым.

-Көп ұзамай барып қаламын-деді ол да толғаныстан өзгеріп сала берген өңін телефон экранымен бүркей алмай.

\*\*\*

Аяз демін ішіне тартып, жапалақтап жауған қарды қолдап тұр. Шамдарға шағылысқан түнгі қар-ерке сылқымның жанарындай жалт-жұлт етеді. Бақыт сіміріп алғандай босаңсыған көңіл-күй-мезеттің мәніне айналған. Кемерінен асқан алапат сезімнің шаттығы қорқынышқа сая бастаған. Бақыт-мұң. Үнсіз сырласқан жүректер. Ұлпа қарды үрке басқан аяқтар. Айқасқан саусақтар. Белгісіз бағыт. Уақыттан адасқан ес.

СС Катч "Heaven and Hell"-ді шырқауда. Экранда уақыт табын жұдырықтап құлатып, жайқалған еңлік гүл. Ол экранға тесіліп қарап отырды да кенет ұшып түрегеліп, билей жөнелді. Ішімдік ішпей-ақ қимылы ширақ. Ішкі азабын жанұшырған қимылы суреттейді. Екеуміз бір кітапқа ұқсаймыз. Тақырыбы мен мазмұны бір, мұқабасы ғана басқа. Бәріне кінәлі сағаттың жүйріктігі. Ол таңғы 6-30-да ұшады. Мен де қосыла биледім. Бір-бірімізге езу тартқан боламыз. Жалаңаш терезеден қарсы беттегі үйдің тұрғындары бізді бағып тұрды. Осы сәтте біз үшін дәрменсіздіктің ең белсенді көрінісі-жұлқына би-билеу.

-Екі сағатқа бүкіл өміріңді сыйғыза алар құдіретің болса не істер ең?

-Екі адамдық көр сатып алып, жаназаға дайындалар ем.

Жігіт қолымнан ұстап, өзіне тартты. Оң жағымда-оның, сол-жағымнан өзімнің жүрегім соғып тұрды.

-Енді кездесеміз бе?

-Кездесеміз.

-Қашан?

-Білмеймін. Бір білерім-біз енді бір-бірімізді жоғалта алмаймыз.

-Бір мезетке де! Тірлігіміз бір болмаса да сезімдерімізде, ойларымызда, арман-қиялдарымызда біргеміз.

-Екеуміз бәрін тастап, шет елге кетейік. Тірлігімізді де біріктірейік-дедім ішімнен.

-Мен келісер едім. Бірақ, сен ондай тәуекелге бара алмайсың. Сені білем ғой. Сен ер-азамат үшін құрбандыққа баратын әйелдер санатынан емессің-дегенді оқыдым көзінен.

-Иә, деп күлдім.

Ол орнынан тұрып терезені ашты. Үй ішіне салқын ауа үрледі. Мен жамылғыға оранып алдым. Ол-есінен адасқан жанша күйгелектене темекі сораптап тұр.

-Тағдыр-Құдайдың жазғаны болса, барлық бақытсыздықтарымыз бен қателіктерімізге Құдай жазықты болғаны ғой.

- Адам тағдыры Құдайдың жазуы болса, Құдай мінсіз болудан қалар еді.

-Адам Құдайдың кімі?

-Адам-Жаратушының ұрпағы. Құдайлық қасиетіміз болмаса, біздер ештеңе жаратып, тудыра алмас ек.

Ол қалта телефонынан музыка қосты. Қолын созып биге шақырды. Баяу ырғақты әнге теңселе билеген екеудің ішінде найзағай ойнап, нөсер жауып тұр.

-Мен сенің ерніңнен сүйюді 15 жыл зарыға күттім. Сол жылдары жасықтығымнан өртенген сезімімді айта алмадым. Мен саған үрке қарадым. Саған жақындау мен үшін биік құзды бағындырумен тең еді. Қорқынышымды жеңе алмай, өзіңе сезімімді білдіре алмадым. Бірақ, сезімімнің ұлғаюға Мұңды сезім теңізінің түбінде тұншығып жатып, өзіңнен сауға сұрауға дәтім бармады.

Ол өрттей лаулаған бетін бетіме тақады. Ыстық демі-алғаш рет ғашық болған кезімдегідей денемді діріл қақтырды. Қалшылдаған ерніме сүлікше жабысты. Мен есірткі шеккендей елтіген халге түстім. Жүрек әмірлігінің терезесінен нағыз әлемге жиіркене қарап тұрмын. Мұндағы әрекеттің бәрі алғаусыз. Бәрі пәк сезіммен жасалады...Босаңсыған денемді ұстай алмай қос әлемнің арасын бөлген әйнекке аңдаусызда басымды ұрып алдым. Жұқа әйнек жарыла кетті. Ойылып қалған тесіктен шынайы әлемнің суық желі гуу ете қалды. Санам шайдай ашылды. Оның қапсырған қолдарынан бұлқына босанып, жуынатын бөлмеге қашып тығылдым.

-Тук.Тук. Тук. Тук.

-?

Тук. Тук. Тук. Тук.

-?

-Естимісің, кешір мені!

-Мен-күліп жібердім. Оның да езу тартқанын сездім.

Есікті аштым.

Мына жасын жанарға арбалмауым үшін, адам емес, тас болып, өмірге қайта келуім керектігін ұқтым. Ол-менің қолымды сүйе жөнелді.

-Біз пенделіктен биік болайық, келісемісің?-дедім ақыл әлемінің суық ықпалымен.

-Келісемін!

-Қызыққа алданып, сезімімізді ренжітіп алмайық.

-Иә, біз ашыналар емеспіз, біз-адасқан ғашықтармыз.

Ол-жанары жасаурап тұр. Менің де көздерім сулана бастады. Терезенің сыртында боран ұлып тұрды. Ол есікті жауып, өзін күткен әйел баласына жол тартты.

**Меруерт Алтынбек**